TEMA: GOD IS MY PA WAT ALTYD DIESELFDE BLY!

Is dit nie wonderlik om so ’n doop te beleef nie? ’n Mens dink onwillekeurig terug aan jou eie kinders se doop – toe hulle nog sulke ‘cute’ babatjies was! En as ’n mens so terugdink, dink jy ook aan die reis wat jy van toe af saam met hulle geloop het en hoe die verhouding verander het.

1. As babatjies is hulle so hulpeloos, so van jou afhanklik vir alles. Jy wil hulle altyd naby jou hou en jou grootste vrees is dat hulle wegraak. En dat hulle die verkeerde goed in hulle mond druk! Dit voel soms of dit al is wat jy sê: “Moenie in jou mond sit nie. Haal uit. Spoeg uit. Sies, gaga!”
2. Gelukkig word hulle groter – hulle word kleuters en kinders. Dan is jou groot bekommernis dat hulle iets onverantwoordeliks doen en daarom sê jy net die heeltyd: “Moenie. Nee. Bly weg. Los. Pasop.” En natuurlik: “As jy dit nou weer doen, ............” Ons wil eintlik hê dat ons kinders bang moet wees vir ons en bang vir die wêreld, want as hulle bang is, bly hulle weg van verkeerde goed. Hulle moet bang wees vir pak slae en bang vir vreemde mense en bang vir karre en bang vir alleen loop, want so bly hulle veilig.
3. Maar iewers begin dinge dan te verander, iewers hier rondom 10, 12, 14 begin jy anders met jou kinders te werk. Dan is dit minder: “Wees bang vir my, want ek is jou pa” en meer “Kom sit by my laat ons gesels, want ek is jou pa”. Iewers begin jy jou kinders minder lei met ’n stok en ’n dreigement en meer met ’n gesprek en ’n ondersteuning – “Toe, ek weet jy kan. Kom ons gesels saam daaroor. Vertel my alles dan kyk ons wat ons kan doen.”

En deur hierdie hele proses is dit dieselfde pa en dieselfde kind – die verhouding verander net, daar vind groei plaas. Dit wat jy op 2 nie mag doen nie, moet jy op 12 doen!

Op 2 is dit: Los die skêr, dis gevaarlik! Op 12: vat die skêr en sny self!

Op 2 is dit: Hou my hand vas, ons is tussen mense. Op 12: Kry my oor ’n uur weer hier.

Op 2 is dit: Jy loop nie op jou eie nie! Op 12: gaan sommer self.

Die aangrypende is dat die Here se verhouding met sy kinders dieselfde is – ons vergeet dit net so bietjie en dan maak dit ons deurmekaar. Dink bietjie so oor die Bybel:

1. Met die skepping is dit net Adam en Eva – en God se verhouding met hulle is soos daardie verhouding met die baba – bly naby my, moenie wegraak nie, moenie die verkeerde goed in jou mond sit nie!
   1. God wandel saam met hulle
   2. Die enigste reël is: Moenie van die verkeerde boom eet nie – nie in jou mond sit nie
   3. God se stem: Waar is julle? Hoekom is julle weg?
2. Maar dan kom die sonde. Dan verander God se verhouding met sy kinders en dit word meer soos ’n Pa met ’n kleuter – baie reëls, baie moenies, baie dreigemente, baie straf!
   1. Daar is 613 wette in die Ou Testament! Jy mag nie, jy moenie,
   2. Die Ou Testament is vol dreigemente: bly weg van daardie mense af, as julle dit nou weer doen,
   3. Die Ou Testament is vol straf en pak slae: Ek het julle gewaarsku, nou gaan julle voel!

Was dit sleg? Is dit vir ’n kleuter sleg om ’n kleuter te wees? Nee! Dis ’n wonderlike tyd, maar die verhouding werk op ’n sekere manier.

1. Genadiglik los God dit nie daar nie – Jesus kom! God stuur sy eie Seun om ons sy kinders te maak en nou verander die verhouding, nou is die verhouding met God nie meer soos ’n Pa met ’n kleuter nie, maar soos ’n Pa met ’n groot, volwasse kind – “Kom sit hier en gesels ’n bietjie. Kom vertel my alles. Kom ek gee jou raad, maar jy moet jou lewe leef.”

Het God verander? Nee!

Is dit ’n krisis as die Ou Testament een ding sê en die Nuwe Testament iets anders? Nee!

Moet ons die Ou Testament maar net ignoreer? Nee!

Die Bybel is die verhaal van God se verhouding met sy kinders en dis ’n verhouding wat groei en gevier moet word. Maar ons moenie vashaak in die kleuterstadium nie, ons moenie as volwasse kinders nog maak of ons nog kleuters is nie! Ons moenie ons verhouding met God nog uitleef soos klein kinders wat bang is vir hulle pa nie! Ons is nou in Christus! Ons is nou in ’n ander verhouding met God, Hy hanteer ons nou anders.

En dis wat die doop ons leer – ons is nou in Jesus Christus! Ons is EEN met Hom! God kyk nou na ons deur die bril van Jesus Christus! Hoor hier:

Galasiërs 3:26-4:7 (NLV):

26Julle is almal God se kinders deurdat julle in Christus Jesus glo. 27Almal wat deur die doop met Christus één geword het, se lewe word nou heeltemal deur Christus bepaal. 28Omdat julle almal in Christus Jesus één is, kan julle nie langer teen mense diskrimineer omdat hulle Jood of Griek, slaaf of vry, man of vrou is nie.

29Verder, omdat julle aan Christus behoort, ís julle die nageslag van Abraham en dus erfgename van die belofte!

4 Ek bedoel: Solank ’n erfgenaam minderjarig is, verskil sy posisie nie eintlik van dié van ’n slaaf nie, al behoort die hele erfenis aan hom. 2Tot op die dag wat die pa bepaal het, staan die erfgenaam onder toesig en bestuur.

3Toe ons nog geestelik minderjarig was, het ons die elementêre magte van die wêreld soos slawe gedien. 4Maar toe, op die regte tyd, het God sy Seun gestuur. Hy is uit ’n vrou gebore, onder die wet, 5sodat Hy hulle wat onder die wet is, kan vrykoop, ja, sodat ons tot kinders aangeneem kan word.

6En omdat julle sy kinders is, het God die Gees van sy Seun gestuur om in ons te lewe. Die Gees in ons roep voortdurend na God: “Abba!” – wat die Aramese woord is vir “Vader”[[1]](#footnote-1).

7Jy is dus nie meer slaaf nie, maar kind. En as sy kind het God jou sy erfgenaam gemaak!

Hoor weer ons temavers vir 2015:

7Jy is dus nie meer slaaf nie, maar kind. En as sy kind het God jou sy erfgenaam gemaak!

Ons is kinders van God, kinders wat in Jesus Christus een is! En ons is erfgename! Wat beteken dit? Wel, “erfgenaam” beteken dat ek iets gaan kry as iemand doodgaan. My naam staan in iemand se testament – as daardie persoon doodgaan kry ek wat hy/sy vir my wil gee. Wat moet ek doen om ’n erfgenaam te wees? Niks! Ek kan niks doen nie! Dis die persoon aan wie die goed behoort wat besluit of hulle vir iemand iets gaan gee of nie.... Dis eenvoudig hulle keuse....

So, wat gaan ek erf en wie moet doodgaan vir my om te erf?

Dis die goeie nuus van die evangelie! Jy het klaar geërf, want die persoon wat moes doodgaan het klaar doodgegaan! Jesus het aan die kruis klaar doodgegaan, sodat almal wie se name in die testament staan, klaar hul erfporsie kan kry. En wat is my erfporsie? Hoor wat sê die Heilige Gees:

Titus 3:7: “So is ons dan deur sy genade vrygespreek en het ons erfgename geword van die ewige lewe wat ons verwag.”

Johannes 3:36: “Wie in die Seun glo, het die ewige lewe”

1 Johannes 5:11-13: “God het ons die ewige lewe gegee, en dié lewe is deur sy Seun. 12 Wie die Seun het, het die lewe; wie nie die Seun van God het nie, het ook nie die lewe nie. 13 Hierdie brief skrywe ek vir julle, sodat julle kan weet dat julle die ewige lewe het, julle wat in die Seun van God glo.”

Romeine 6:22, 23: “Maar nou-julle is vrygemaak van die sonde en in diens van God gestel en die vrug daarvan is dat julle geheilig word, en die uiteinde is die ewige lewe. 23 Die loon wat die sonde gee, is die dood; die genadegawe wat God gee, is die ewige lewe in Christus Jesus ons Here.”

Ons HET die ewige lewe – nou al!

Ons gaan hemel toe.

Ons bely dit – Ek glo aan die vergifnis van sondes. Ek glo aan die kerk as ’n gemeenskap van heiliges.

Wat nou? Kan ons dan maar maak soos ons wil? Nee! Hoor weer Galasiërs 3:27:

27Almal wat deur die doop met Christus één geword het, se lewe word nou heeltemal deur Christus bepaal.

My lewe word nou deur Jesus bepaal! Omdat ek bang is? Nee, juis omdat ek vry is!

As ek vir iemand bang is, doen ek die minste wat nodig is om nie in die moeilikheid te kom nie.

As ek vir iemand bang is, doen ek wat die reëls sê om nie gestraf te word nie.

AS ek vir iemand lief is, doen ek wat vir daardie persoon die beste is.

As ek vir iemand lief is, doen ek meer as wat die reëls verwag.

As ek vir iemand lief is, doen ek wat ek kan vir daardie persoon en ek doen dit met ’n glimlag op my gesig!

Hoe lyk jou verhouding met jou hemels Pa?

’n Baba – waar my lewe bepaal word deur waarvoor ek bang is?

’n Kleuter – waar my lewe bepaal word deur reëls en dreigemente?

’n Volwassene – waar my lewe bepaal word deur ’n wonderlike verhouding met Jesus Christus?

Hoe leef jy?

Amen.

1. “Abba” is the Aramaic word for “Papa,” a term of great intimacy and affectionate respect. It was normally the first word a child would utter, but adults could use it for their fathers as well, and students sometimes used it of their teachers. Perhaps because it implied such intimacy, Jewish people never used it of God (though they did call him a heavenly father) except in an occasional parable by a charismatic teacher.

   Keener, Craig S., IVP Bible Background Commentary: New Testament , (Downer’s Grove, IL: InterVarsity Press) 1997. [↑](#footnote-ref-1)